**Kriteriji ocjenjivanja – Tjelesna i zdravstvena kultura**

Ocjenjivanje se provodi po propisanim sastavnicama koje omogućuju objektivno sagledavanje svih pojavnosti na nastavni tjelesne i zdravstvene kulture:

**MOTORIČKA ZNANJA** – ocjenjuje se razina naučenih nastavnih tema (motoričkih gibanja) koje su predviđene u nastavnom planu i programu.

*Odličan (5)* – učenik izvodi gibanje pravilno, bez odstupanja od standardne izvedbe ili su ona nebitna (faza automatizacije).

*Vrlo dobar (4)* – učenik izvodi bitne dijelove gibanja pravilno, ali postoje ali još uvijek postoje prostorno-vremenska odstupanja od standardne izvedbe gibanja (faza stabilizacije).

*Dobar (3)* – učenik izvodi pravilno prostorne pokazatelje gibanja, ali vremenski pokazatelji značajno odstupaju od standardne izvedbe (faza naprednog usavršavanja).

*Dovoljan (2)* – učenik izvodi gibanje tako da se prepoznaju osnovni prostorni pokazatelji gibanja, međutim značajno odstupa od standardnog izvođenja (faza početnog usavršavanja).

*Nedovoljan (1)* učenik ne može izvesti gibanje ili ga povremeno uspije izvesti na razini prepoznavanja (faza početnog usvajanja).

**MOTORIČKA POSTIGNUĆA** – predstavljaju sastavnicu motoričkih znanja i motoričkih i/ili funkcionalnih sposobnosti, s ishodom postizanja osobno najboljeg postignuća. Kriterije izrađuje učiteljica sama, prema rezultatima matične škole. Jednom utvrđeni kriteriji ne vrijede zauvijek nego se obnavljaju temeljem prikupljanih vrijednosti motoričkih postignuća u školi.

**MOTORIČKE I FUNKCIONALNE SPOSOBNOSTI** – mjere se na početku i na kraju školske godine. Njihove vrijednosti ocjenjuju se temeljem analize razlika između početnog i završnog mjerenja (ocjenjuje se napredak učenika).

**ODGOJNI UČINCI** RADA - tijekom čitave školske godine se sustavno prati kroz redovitost pohađanja te angažman i zalaganje učenika na nastavi, moralne značajke poput odgovornosti, discipliniranosti i kooperativnosti u nastavi, odnos svim sudionicima nastavnog procesa ( učenicima i učiteljici ), vladanje učenika na satu, razinu usvojenosti zdravstveno-higijenskih navika i sudjelovanje u izvannastavnim i izvanškolskim aktivnostima.

**Zaključna ocjena** – na kraju nastavne godine odraz je svih učenikovih odgojno-obrazovnih postignuća. Zaključna ocjena iz nastavnoga predmeta na kraju nastavne godine ne mora proizlaziti iz aritmetičke sredine upisanih ocjena, osobito ako je učenik pokazao napredak u drugom polugodištu.